Som Ingeniøren skrev onsdag morgen, er det danske kampflyindkøb efter alt at dømme baseret på en antagelse om, at Danmark opnår flere flyvetimer med F-35 end noget andet land i verden. 250 årlige flyvetimer med F-35 er ifølge Forsvarsministeriet den ‘højeste kendte’ målsætning hos andre lande og derfor også den antagelse, der ligger til grund for den nylige politiske aftale om at købe 27 nye F-35. Havde Danmark i stedet regnet med 167,7 flyvetimer med F-35 ligesom Norge, skulle der væsentligt flere kampfly til at løse Flyvevåbenets opgaver.

Læs også: Kampflyaftale bygger på langt over de omstridte 250 flyvetimer

De 250 årlige flyvetimer med F-35 er hentet fra målsætningen hos det amerikanske flyvevåben. Men som det fremgår af beslutningsgrundlaget for kampflyindkøbet, regner Forsvarsministeriet med at få endnu flere flyvetimer ud af F-35. Nærmere bestemt 260 timer i de år, hvor danske fly bidrager til luftrumsovervågning over Island og Baltikum, og hele 290 timer i de år, hvor flyene deltager i internationale missioner. Forsvarsministeriet regner alene med 250 flyvetimer i kampflyenes såkaldte hjemmeår, hvor antallet af flyvetimer er lavest.

Ingeniøren har derfor stillet Forsvarsministeriet en række spørgsmål om grundlaget for antagelsen om 260 og 290 årlige flyvetimer med F-35 og bringer her en længere version af ministeriets svar. Det har ikke været muligt at tale med en fagmedarbejder i Forsvarsministeriet, og samtlige af Ingeniørens spørgsmål er besvaret skriftligt af ministeriets presseafdeling.

Underbygger kun 250 timer

Dimensioneringsudvalget skriver, at 250 flyvetimer er det højeste kendte produktionsmål for andre lande. Betyder det, at Danmark med disse 260 og 290 timer per fly regner med et produktionsmål, der er højere end noget kendt produktionsmål i andre lande?

»Forsvarsministeriet har foretaget en kvalitativ analyse af muligheden for årlig flyvetimeproduktion per flystel i hhv. den hjemlige struktur, under air policing missioner samt under internationale operationer. Den kvalitative analyse er baseret på det amerikanske flyvevåbens målsætning om, at der i gennemsnit flyves 250 årlige timer per F-35 flystel, på informationer fra leverandøren vedrørende mulighederne for logistisk støtte for deployerede kampflybidrag samt på danske erfaringer fra indsættelser med F-16 flyet. Analysen viser, at det i perioder med air policing missioner og internationale operationer vil kunne produceres flere årlige flyvetimer per flystel end ved hjemlige operationer,« skriver pressechef Linda Liboriussen fra Forsvarsministeriet.

Med andre ord understøtter oplysninger fra det amerikanske flyvevåben og fra kampflyproducenten Lockheed Martin antagelsen om, at det kan lade sig gøre at få 250 flyvetimer årligt ud af F-35. Oplysningerne understøtter ikke forventningen om at få 260 eller 290 årlige flyvetimer ud af flyet.

De 250 flyvetimer er fastsat på baggrund af det amerikanske flyvevåbens forventede produktion. Er de 250 timer per fly kun, hvad det amerikanske flyvevåben regner med i den hjemlige struktur, ligesom man har lagt til grund i Danmark?

»Forsvarsministeriet har ikke detaljeret indsigt i det amerikanske flyvevåbens forudsætninger for den fastlagte flyvetimeproduktion, herunder hvorvidt der regnes med et forøget antal flyvetimer for deployerede kampflyenheder,« skriver Linda Liboriussen.

Regner det amerikanske flyvevåben også med 260 timer per fly under luftrumsovervågning og 290 timer per fly under internationale operationer?

»Jævnfør ovenfor,« skriver Linda Liboriussen.

»Vi har givet dig vores svar på dit spørgsmål«

Ingeniøren har i en efterfølgende email stillet Forsvarsministeriet uddybende spørgsmål:

Kender Forsvarsministeriet til, at nogen andre lande under nogen omstændigheder regner med 260 eller 290 årlige flyvetimer per fly med F-35?

»Det er eksempler på, at nationer i perioder – for eksempel under internationale operationer – har produktionsmål, der ligger over 250 flyvetimer per flystel. Generelt set er et årligt produktionsmål på 250 flyvetimer per flystel et realistisk men ambitiøst mål,« skriver pressemedarbejder Andreas Reckeweg Godfrey fra Forsvarsministeriet.

Forsvarsministeriet svarer således ikke på, om nogen andre lande regner med 260 eller 290 årlige flyvetimer, og Ingeniøren har derfor bedt ministeriet svare direkte på spørgsmålet.

»Forsvarsministeriet kan henvise til tidligere besvarelser. Vi har ikke mulighed for at uddybe nærmere omkring F-35’s planlægningsgrundlag eller produktionsmål for de enkelte brugerlande, da disse oplysninger er klassificerede i regi af F-35 partnerskabet. Det vil være op til det enkelte land, hvorvidt og i hvilken udstrækning landets egne produktionsmål/planlægningsgrundlag kan offentliggøres,« skriver pressemedarbejder Helene Rasmussen fra Forsvarsministeriet.

Jeg beder jer ikke nævne specifikke lande. Jeg beder jer alene svare på, om Forsvarsministeriet er bekendt med, at noget andet land i verden regner med 260 hhv. 290 årlige flyvetimer per fly med F-35.

»Vi har givet dig vores svar på dit spørgsmål og din opfølgning,« skriver Helene Rasmussen.

Afslører ministeriet klassificerede oplysninger, hvis ministeriet svarer ja eller nej til, om noget andet land i verden regner med 260 hhv. 290 årlige flyvetimer med F-35?

»Vi har ikke yderligere kommentarer end de svar, vi allerede har givet,« skriver Helene Rasmussen.